สังคมข่าวหุ้น
*ดัชนีหุ้นไทยปิดตลาด 1,626.20 จุด เพิ่มขึ้น 4.08 จุด มูลค่าซื้อขาย 45,404 ล้านบาท แนวโน้มวันนี้ตลาดหุ้นไทยมีโอกาสแกว่งตัว ให้แนวรับ 1,620 จุด แนวต้าน 1,640-1,650 จุด
12 พ.ย. 2562

เล็กเซียวหงส์
*ดัชนีหุ้นไทยปิดตลาด 1,626.20 จุด เพิ่มขึ้น 4.08 จุด มูลค่าซื้อขาย 45,404 ล้านบาท แนวโน้มวันนี้ตลาดหุ้นไทยมีโอกาสแกว่งตัว ให้แนวรับ 1,620 จุด แนวต้าน 1,640-1,650 จุด
*PTT มาตามนัดไตรมาส 3/2562 กำไร 20,000 ล้านบาท หลัง “ธุรกิจโรงกลั่น” เจอขาดทุนสต๊อกเพียบ ส่วนสาย “ธุรกิจปิโตรเคมี” ส่วนต่างราคาลดลง แต่น่าสนใจไตรมาส 4/2562 เชื่อว่า “ธุรกิจโรงกลั่น” จะเริ่มฟื้นตัวดีขึ้นอย่างชัดเจน อย่างน้อยไม่มีขาดทุนจากสต๊อกอีกแล้ว จึงเชื่อว่าปีนี้ “ฝันร้าย” ผ่านไปแล้ว
*TMB ช่วงนี้ผู้มี TMB-T1 กำลังลังเลอยู่ว่าจะแปลงสิทธิดีหรือไม่.!? แต่ปัจจัยพื้นฐานถือว่าน่าสนใจ..โดยเฉพาะตัวเลขตั้งสำรองที่จะลดลงช่วงไตรมาส 4/2562 ทำให้ต้นทุนทางการเงินลดและตัวเลข Coverage ratio อยู่ที่ 140% ส่วนตัวเลขสินเชื่อปีนี้เติบโตตามเป้าหมาย 2-4% หลังลูกค้ารอเบิกใช้สินเชื่อจำนวนมาก จากตัวเลข 9 เดือน เติบโตแล้ว 1.1% เอาเป็นว่า “พื้นฐานเปลี่ยนแปลงเชิงบวก” ส่วนใครจะแปลง TMB-T1 หรือไม่..ยังพอมีเวลาให้ตัดสินใจได้ถึง 22 พ.ย. 2562
*SHR เสียท่าหลุดจองวันแรก..ในเชิงเซ็นติเมนต์ถูกกดดันจาก AWC ไม่น้อย..! เพราะพี่เบิ้มดันราคารูดลงหนักซะขนาดนั้น ทำให้ SHR (น้องใหม่ธุรกิจใกล้เคียงกันเลย) เจอกระแส “ทิ้งของ” เข้าไปด้วย เลยไม่สวยอย่างที่เห็น..เอาเป็นว่าหากซื้ออนาคตถือว่าน่าลงทุน..แต่หากคิดเล่นเก็งกำไรสถานการณ์ช่วงนี้ยังไม่ควรอย่างยิ่ง.!
*FSMART ปล่อยสินเชื่อวงเงิน 500-1,000 ล้านบาทให้ตัวแทน เสริมทัพบริการใหม่ ๆ เพื่อขยายฐานลูกค้า..เร่งขยายจุดติดตั้งตู้อัจฉริยะต่าง ๆ ทั้งตู้ขายซิมการ์ดโทรศัพท์มือถือ และบริการพิสูจน์ตัวตน (e-KYC) ตู้จำหน่ายเครื่องดื่มและสินค้าอัตโนมัติเพิ่ม หลังโชว์งบไตรมาส 3/2562 มีรายได้รวม 780 ล้านบาท และกำไร 143.8 ล้านบาท
*IRPC จับตาไตรมาส 1/2562 กับบิ๊กโปรเจกต์มูลค่ากว่า 40,000 ล้านบาท ที่จะทุบโต๊ะแผนลงทุนและพันธมิตร..แต่ก่อนถึงวันนั้นงบไตรมาส 4/2562 จับตามาตรา IMO 2020 น่าจะทำให้ธุรกิจโรงกลั่นมีมาร์จิ้นเพิ่มขึ้นอย่างมีนัยสำคัญทีเดียว
*เอาอีกแล้วครม.สัญจร เห็นชอบ “ชิม ช้อป ใช้” เฟส 3 อีก 2 ล้านราย เริ่มลงทะเบียน 14 พ.ย.นี้ กลายเป็น “มาตรการพาราเซตามอล” ไปแล้ว คิดอะไรไม่ออกหรือไม่ต้องคิดอะไรเลย “ชิม ช้อป ใช้” ไว้ก่อน..ท่าทางคงได้เห็นถึงเฟส 10 ซะแล้ว..แหม๊ ดอกเตอร์เต็มทำเนียบรัฐบาล..คิดได้กันแค่นี้หรือเนี่ย.!?
*จากกรณี “งบหลุด” ของหุ้น DOD ที่เล็ดลอดในเว็บไซต์ตลาดหลักทรัพย์ฯ ล่าสุดตลท.ชี้แจงว่า การนำส่งข้อมูลบริษัทจดทะเบียนผ่านสื่ออิเล็กทรอนิกส์ตลาดหลักทรัพย์ฯ เป็นการเผยแพร่ข้อมูลต่อผู้ลงทุนโดยทันที (Straight Through) เพื่อให้ผู้ลงทุนได้รับข้อมูลรวดเร็วและทันเหตุการณ์ ตลาดหลักทรัพย์ฯ กำหนดให้บริษัทจดทะเบียนมีระบบการควบคุมการจัดส่ง โดยข้อมูลต้องผ่านการยืนยันจากผู้บริหารบริษัทที่มีหน้าที่ตรวจสอบและรับผิดชอบความถูกต้องครบถ้วนก่อนเผยแพร่ต่อผู้ลงทุน..แต่แหม ตลท.น่าจะเจียดงบลงทุนด้านไอทีอีกสักนิด เพื่อให้มี AI ตรวจจับดูว่าข้อมูลผิดเพี้ยนอะไรก่อนหรือไม่ แล้วค่อยปล่อยผ่านเว็บไซต์ตลาดฯ..ก็ไม่รู้ซินะ..ถ้าเกิดมีใครเล่นพิเรนทร์ไปแฮ็กเว็บไซต์บริษัทจดทะเบียน แล้วแอบเผยแพร่ข้อมูลอันไม่พึงประสงค์ไปโผล่ในเว็บตลาดฯ เอาได้นะ หากใช้กติกาว่า “มายังไง..ไปยังงั้น” ที่สำคัญตลท.จะได้ไม่ถูกครหาว่าเกิดอะไรขึ้นก็ “โบ้ย” ให้บริษัทจดทะเบียนเพียงอย่างเดียว
*ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 102 MHz
*พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. การันตีทุกโจทย์เรื่องหุ้นหาคำตอบได้ที่ข่าวหุ้นธุรกิจเท่านั้น